Zagreb, 21. ožujka 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo) u** sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Lipošćaka**, **zastupnika u Hrvatskom saboru,** za davanjem mišljenja Povjerenstva, na 2. sjednici, održanoj 21. ožujka 2018.g., daje sljedeće:

**MIŠLJENJE**

**Dužnosnik Tomislav Lipošćak, zastupnik u Hrvatskom saboru, na temelju članka 12. ZSSI-a ne može primati naknadu za obavljanje funkcije predsjednika povjerenstva čiji je osnivač Karlovačka županija, s obzirom da odredbama Zakona o izborima zastupnika u Hrvatski sabor niti odredbama bilo kojeg drugog zakona nije propisano izričito pravo da zastupnik u Hrvatskom saboru koji već prima plaću za obnašanje ove dužnosti istodobno smije primati i naknadu za obnašanje druge javne dužnosti, ukoliko na drugu javnu dužnost nije imenovan po položaju.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Lipošćak, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-855-M-36/18-01-3 dana 8. ožujka 2018.g., povodom kojeg se vodi predmet broj M-36/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Tomislav Lipošćak, povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik postavlja pitanje može li za vrijeme obnašanja dužnosti zastupnika u Hrvatskom saboru primati naknadu za obavljanje funkcije predsjednika povjerenstva osnovanog od strane županije ili grada konkretno povjerenstva kojeg je osnovala Karlovačka županija.

Iako dužnosnik nije zatražio mišljenje Povjerenstva smije li obavljati funkciju predsjednika povjerenstva čiji je osnivač Karlovačka županija za vrijeme obnašanja dužnosti zastupnika u Hrvatskom saboru, Povjerenstvo je smatralo potrebnim utvrditi je li obavljanje navedene funkciju od strane dužnosnika sukladno odredbama ZSSI-a.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Odredbama Zakona o izborima zastupnika u Hrvatski sabor („Narodne novine“ broj 66/15. – pročišćeni tekst) propisane su nespojive dužnosti s istodobnim obnašanjem dužnosti zastupnika u Hrvatskom saboru. Tako je člankom 9. navedenog Zakona propisano da zastupnik istodobno s obnašanjem zastupničke dužnosti ne može biti sudac Ustavnog suda Republike Hrvatske, sudac, državni odvjetnik, zamjenik državnog odvjetnika, pučki pravobranitelj, zamjenik pučkog pravobranitelja, predsjednik ili potpredsjednik Vlade Republike Hrvatske, ministar ili drugi član Vlade Republike Hrvatske, zamjenik ministra, pomoćnik ministra, ravnatelj državne upravne organizacije, zamjenik ravnatelja državne upravne organizacije, glavni tajnik Vlade Republike Hrvatske, glavni tajnik ministarstva, predstojnik ureda i ravnatelj agencije Vlade Republike Hrvatske, predstojnik Ureda Predsjednika Republike, predstojnik Ureda Vijeća za nacionalnu sigurnost, veleposlanik, generalni konzul, župan ili zamjenik župana, gradonačelnik ili zamjenik gradonačelnika Grada Zagreba, djelatna vojna osoba, službenik i namještenik u Oružanim snagama, član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće.

Obavljanje funkcije predsjednika povjerenstva čiji je osnivač jedinica područne (regionalne) samouprave kao tijelo javne vlasti predstavlja obnašanje druge javne dužnosti u smislu odredbi ZSSI-a. Obzirom da je Zakonom o izborima zastupnika u Hrvatski sabor kao posebnim propisom određeno koje druge javne dužnosti zastupnik u Hrvatskom saboru ne može obnašati za vrijeme obnašanja navedene dužnosti, a funkcija predsjednika povjerenstva čiji je osnivač županija nije navedena tim Zakonom, dužnosnik Tomislav Lipošćak, zastupnik u Hrvatskom saboru može obavljati funkciju predsjednika povjerenstva Karlovačke županije.

U odnosu na zahtjev dužnosnika, člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano. Člankom 4. stavkom 1. ZSSI-a propisano je da se plaćom dužnosnika smatra svaki novčani primitak za obnašanje javne dužnosti, osim naknade putenih i drugih troškova za obnašanje javne dužnosti.

Dužnosnik je u izvješću o imovinskom stanju koje je podnio Povjerenstvu povodom stupanja na dužnost zastupnika u Hrvatskom saboru te u izvješćima koje je kasnije podnosio povodom bitne promjene u imovini naveo da će navedenu dužnost obnašati profesionalno, zasnivanjem radnog odnosa, uz primanje plaće.

Obzirom da odredbama Zakona o izborima zastupnika u Hrvatski sabor niti bilo kojim drugim zakonom nije propisano pravo da dužnosnik koji već prima plaću ili drugu naknadu koja se smatra plaćom u smislu članka 4. stavka 1. ZSSI-a za obnašanje dužnosti iz članka 3. ZSSI-a istodobno smije primati i naknadu za obnašanje druge javne dužnosti u razdoblju u kojem prima plaću ili naknadu povodom obnašanja dužnosti zastupnika u Hrvatskom saboru, dužnosnik ne smije primati i naknadu za obavljanje funkcije predsjednika povjerenstva čiji je osnivač Karlovačka županija.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Lipošćak, elektronička dostava
2. Objava na internetskoj stranici Povjerenstva
3. Pismohrana